О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредбама члана 97. тач. 6. и 15. Устава Републике Србије, према којима Република Србија уређује и обезбеђује, између осталог, порески систем и финансирање остваривања права и дужности Републике Србије, утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА

*● Проблеми које би Закон требало да реши, односно циљеви који се Законом постижу*

Основни разлози за доношење овог закона, проблеми које би Закон требало да реши, односно циљеви који се Законом постижу су усаглашавање са Законом о финансијској подршци породици са децом („Службени гласник РСˮ, број 113/17), даље усаглашавање са прописима Европске уније који уређују област опорезивања потрошње ПДВ (у даљем тексту: прописи ЕУ), пре свега са Директивом Савета 2006/112/ЕЗ о заједничком систему пореза на додату вредност (у даљем тексту: Директива Савета 2006/112/ЕЗ), као и стварање повољнијих услова за пословање привредних субјеката.

У циљу усаглашавања са Законом о финансијској подршци породици са децом („Службени гласник РСˮ, број 113/17) предлаже се да право на рефундацију ПДВ за храну и опрему за бебе, прописано одредбама члана 56б Закона о порезу на додату вредност („Службени гласник РСˮ, бр. 84/04, 86/04-исправка, 61/05, 61/07, 93/12, 108/13, 68/14-др. закон, 142/14 и 83/15), може да се оствари за бебе рођене закључно са 30. јуном 2018. године. Наиме, с обзиром да је Законом о изменама и допунама Закона о порезу на додату вредност („Службени гласник РСˮ, број 108/16) прописано укидање права на рефундацију ПДВ за куповину хране и опреме за бебе даном почетка примене закона којим се уређује финансијска подршка породици са децом којим се уређује једнократна исплата новчаних средстава на име куповине опреме за бебе, да је чланом 12. тог закона прописано да се право на рефундацију ПДВ за храну и опрему за бебе које су набављене до дана почетка примене закона којим се уређује финансијска подршка породици са децом којим се прописује једнократна исплата новчаних средстава на име куповине опреме за бебе, остварује у складу са чланом 56б Закона о порезу на додату вредност („Службени гласник РСˮ, бр. 84/04, 86/04-исправка, 61/05, 61/07, 93/12, 108/13, 68/14-др. закон, 142/14 и 83/15), да је Законом о финансијској подршци породици са децом („Службени гласник РСˮ, број 113/17), који се примењује од 1. јула 2018. године, прописано да се родитељски додатак увећава за паушал за набавку опреме за дете, као и да се право на родитељски додатак увећан за паушал за набавку опреме за дете односи на децу рођену од почетка примене тог закона (од 1. јула 2018. године), примена постојећих законских решења довела би до тога да се за децу рођену закључно са 30. јуном 2018. године, а за коју није у потпуности искоришћено право на рефундацију ПДВ за куповину хране и опреме за бебе (узимајући у обзир ограничење да се ово право може остварити по основу хране и опреме за бебе набављене закључно са 30. јуном 2018. године), онемогући остваривање предметног права у пуном обиму.

Предложеним решењем омогућава се да се за свако дете оствари једно од наведених права у пуном обиму.

У циљу даљег усаглашавања са прописима ЕУ предлаже се прописивање пореског ослобођења са правом на одбитак претходног пореза за промет добара која се уносе у слободну зону и превозне и друге услуге које су непосредно повезане са тим уносом, а који се врши страном лицу које има закључен уговор са обвезником ПДВ – корисником слободне зоне да та добра угради у добра намењена отпремању у иностранство. Наиме, према чл. 155, 156. став 1. тачка б) и 159. Директиве Савета 2006/112/ЕЗ, наведено пореско ослобођење може се, између осталог, прописати за испоруку добара намењених стављању у слободну зону и услуге које су у вези са том испоруком добара (под условом да тај промет нема за циљ крајњу употребу или потрошњу). Према Закону о порезу на додату вредност („Службени гласник РС”, бр. 84/04, 86/04-исправка, 61/05, 61/07, 93/12, 108/13, 68/14-др. закон, 142/14, 83/15, 108/16 и 113/17), пореско ослобођење односи се на промет добара која се уносе у слободну зону и превозне и остале услуге повезане се тим уносом, у случају када се предметни промет врши обвезнику ПДВ – кориснику слободне зоне који би имао право на одбитак претходног пореза када би та добра и услуге набављао за потребе обављања делатности ван слободне зоне. Из наведеног произилази да за промет добара која се уносе у слободну зону и превозних и осталих услуга повезаних са тим уносом, који се врши страном лицу које није обвезник ПДВ, постоји обавеза обрачунавања ПДВ. Поред тога, предлаже се и прописивање пореског ослобођења за промет добара у слободној зони страном лицу које има закључен уговор са обвезником ПДВ – корисником слободне зоне да та добра угради у добра намењена отпремању у иностранство, у циљу изједначавања пореског третмана тог промета са прометом добара која се уносе у слободну зону, а који се врши том страном лицу. С тим у вези, прописивањем ових пореских ослобођења подстакла би се производња и повећали извозни послови домаћих компанија које, у сарадњи са привредним субјектима који послују у оквиру слободних зона, производе и извозе за стране компаније, а што би резултирало и повећањем прихода по основу директних пореза – пореза на добит правних лица, пореза на доходак грађана, као и доприноса за обавезно социјално осигурање. Поред тога, ова решења довела би и до повећања конкурентности домаћих привредних субјеката на међународном тржишту.

Са циљем даљег усаглашавања са прописима ЕУ предлаже се прописивање права на рефакцију ПДВ страним обвезницима који врше опорезив промет добара и услуга у Републици Србији за који обавезу обрачунавања ПДВ има обвезник ПДВ – прималац добара и услуга. Наведено решење предлаже се из разлога што је потребно омогућити да страни обвезници не сносе терет ПДВ за набавке добара и услуга у Републици Србији у ситуацији када немају обавезу евидентирања у систем ПДВ Републике Србије јер врше искључиво промет обвезницима ПДВ. Наиме, према Закону о порезу на додату вредност један од услова за рефакцију ПДВ страним обвезницима је да страни обвезници у Републици Србији не врше промет добара и услуга, са изузетком услуга превоза добара које су ослобођене пореза (нпр. услуге превоза добара повезане са извозом) или превоза путника који подлеже појединачном опорезивању превоза. Уколико врше други промет добара и услуга немају право на рефакцију ПДВ. Одбитак ПДВ могу да остваре само ако су се евидентирали као обвезници ПДВ у Републици Србији, што доводи до повећања трошкова како за стране обвезнике тако и за Пореску управу. Предложеним решењем извршило би се усклађивање Закона о порезу на додату вредност са чланом 170. тачка б) Директиве Савета 2006/112/ЕЗ. Предлаже се да се решењe којe се односи на рефакцију ПДВ страним обвезницима примењује од 1. јануара 2019. године.

Предлаже се да се по посебној стопи ПДВ од 10% опорезује промет и увоз смеше за исхрану стоке, а не само комплетне крмне смеше за исхрану стоке. Наиме, с обзиром да смеше, у складу са прописима којима се уређује квалитет хране за животиње, могу бити потпуне (које служе за подмирење свих потреба животиња у хранљивим материјама) и допунске (које својим хранљивим материјама треба да употпуне хранива са којима се мешају) и да се често допунске смеше веома мало разликују од потпуних смеша, као и да би прописивање опорезивања допунских смеша по посебној стопи ПДВ од 10% било у складу са Анексом 3. Директиве Савета 2006/112/ЕЗ, оцењено је оправданим да се промет, односно увоз и потпуне и допунске смеше опорезује по посебној стопи ПДВ.

У циљу стварања повољнијих услова за пословање привредних субјеката, предлаже се да један од момената за настанак пореске обавезе за услуге повезане са услугама преноса, уступања и давања на коришћење ауторских и сродних права, патената, лиценци, заштитних знакова и других права интелектуалне својине, буде дан издавања рачуна. Наиме, с обзиром да је за услуге преноса, уступања и давања на коришћење ауторских и сродних права, патената, лиценци, заштитних знакова и других права интелектуалне својине прописано да пореска обавеза настаје даном када се најраније изврши једна од следећих радњи – промет, авансно плаћање, односно наплата и издавање рачуна, а да је за коришћење ових услуга веома често потребна и техничка подршка у смислу додатних услуга којима се омогућава њихово несметано коришћење, предлаже се да се за услуге повезане са услугама преноса, уступања и давања на коришћење ауторских и сродних права, патената, лиценци, заштитних знакова и других права интелектуалне својине, изједначи настанак пореске обавезе.

*● Разматране могућности да се проблеми реше и без доношења Закона*

Нису разматране могућности да се циљ који овај општи акт треба да постигне оствари и без његовог доношења, имајући у виду да је реч о измени закона којим се уређује опорезивање потрошње ПДВ, а који се, сагласно одредби члана 15. став 1. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13-исправка, 108/13, 142/14, 68/15-др. закон, 103/15, 99/16 и 113/17), уводи законом, па се из тог разлога и измене овог закона могу вршити само законом.

*● Зашто је доношење Закона најбољи начин за решавање проблема*

Доношење закона је најбољи начин за решавање проблема, из разлога што се ради о законској материји, коју је једино могуће мењати одговарајућим изменама закона.

Поред тога, уређивањем порескоправне материје законом даје се допринос правној сигурности и уједно обезбеђује транспарентност у вођењу пореске политике. Наиме, закон је општи правни акт који се објављује и који ствара једнака права и обавезе за све субјекте који се нађу у истој порескоправној ситуацији, чиме се постиже транспарентност у његовој примени.

III. ОБЈАШЊЕЊЕ ОСНОВНИХ ПРАВНИХ ИНСТИТУТА

И ПОЈЕДИНАЧНИХ РЕШЕЊА

Уз члан 1.

Предлаже се да један од момената за настанак пореске обавезе за услуге повезане са услугама преноса, уступања и давања на коришћење ауторских и сродних права, патената, лиценци, заштитних знакова и других права интелектуалне својине, буде дан издавања рачуна. Наиме, с обзиром да је за услуге преноса, уступања и давања на коришћење ауторских и сродних права, патената, лиценци, заштитних знакова и других права интелектуалне својине прописано да пореска обавеза настаје даном када се најраније изврши једна од следећих радњи – промет, авансно плаћање, односно наплата и издавање рачуна, а да је за коришћење ових услуга веома често потребна и техничка подршка у смислу додатних услуга којима се омогућава њихово несметано коришћење, предлаже се да се за услуге повезане са услугама преноса, уступања и давања на коришћење ауторских и сродних права, патената, лиценци, заштитних знакова и других права интелектуалне својине, изједначи настанак пореске обавезе.

Уз члан 2.

Предлаже се да се по посебној стопи ПДВ од 10% опорезује промет и увоз потпуне и допунске смеше за исхрану стоке, а не само комплетне крмне смеше за исхрану стоке.

Уз члан 3.

Предлаже се прописивање пореског ослобођења са правом на одбитак претходног пореза за промет добара која се уносе у слободну зону, превозне и друге услуге које су непосредно повезане са тим уносом и промет добара у слободној зони, а који се врши страном лицу које има закључен уговор са обвезником ПДВ – корисником слободне зоне да та добра угради у добра намењена отпремању у иностранство.

Уз члан 4.

Предлаже се прописивање права на рефакцију ПДВ страним обвезницима који врше опорезив промет добара и услуга у Републици Србији за који обавезу обрачунавања ПДВ има обвезник ПДВ – прималац добара и услуга.

Уз члан 5.

Предлаже се да се за бебе рођене закључно са 30. јуном 2018. године може остварити право на рефундацију ПДВ за храну и опрему за бебе у складу са чланом 56б Закона о порезу на додату вредност („Службени гласник РСˮ, бр. 84/04, 86/04-исправка, 61/05, 61/07, 93/12, 108/13, 68/14-др. закон, 142/14 и 83/15).

Уз члан 6.

Предлаже се да овај закон ступи на снагу осмог дана од дана објављивања у „Службеном гласнику Републике Србијеˮ, а да ће се примењивати од 1. јула 2018. године, осим одредаба члана 4. овог закона за које је предложена примена од 1. јануара 2019. године.

IV. ПРОЦЕНА ФИНАНСИЈСКИХ СРЕДСТАВА

ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије. Наиме, иако је овим законом предложено да се промет и увоз потпуне и допунске смеше за исхрану стоке опорезује по посебној стопи ПДВ од 10% (а не само комплетне крмне смеше за исхрану стоке) и да се право на рефундацију ПДВ за куповину хране и опреме за бебе може остварити за бебе рођене закључно са 30. јуном 2018. године, очекује се да ће предложена решења, пре свега решење које се односи на прописивање пореског ослобођења са правом на одбитак претходног пореза, допринети поспешивању пословних активности у Републици Србији, што треба да има позитиван утицај на повећање прихода по основу директних пореза – пореза на добит правних лица и пореза на доходак грађана, као и доприноса за обавезно социјално осигурање.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Доношење овог закона по хитном поступку предлаже се у складу са чланом 167. Пословника Народне скупштине („Службени гласник РС”, брoj 20/12-пречишћен текст), имајући у виду да је неопходно обезбедити даље усклађивање овог закона са прописима Европске уније. Наиме, како је 5. и 6. марта 2015. године у Бриселу одржан Билатерални скрининг за поглавље 16 – Порези, потребно је у што краћем року приступити отклањању појединих решења која су у супротности са прописима Европске уније.

VI. АНАЛИЗА ЕФЕКАТА ЗАКОНА

1. *На кога ће и како ће највероватније утицати решења у Закону*

Овај закон ће утицати на:

1) привредне субјекте – обвезнике ПДВ који:

– поред услуга преноса, уступања и давања на коришћење ауторских и сродних права, патената, лиценци, заштитних знакова и других права интелектуалне својине, пружају и услуге непосредно повезане са тим услугама, у смислу да ће за промет тих услуга пореска обавеза настајати и даном издавања рачуна, што ће допринети једноставнијем пословању тих привредних субјеката;

– ће вршити промет допунске смеше за исхрану стоке по посебној стопи ПДВ од 10%, у смислу да ће при истим инпутима имати мању пореску обавезу по основу ПДВ,

– ће вршити промет добара која се уносе у слободну зону, превозне и друге услуге непосредно повезане са тим уносом и промет добара у слободној зони страним лицима која имају закључене уговоре са обвезницима ПДВ – корисницима слободних зона да та добра уграде у добра намењена отпремању у иностранство, у смислу да ће им омогућити развој пословних активности који треба да има позитиван утицај и на буџетске приходе по основу директних пореза – пореза на добит правних лица и пореза на доходак грађана, као и доприноса за обавезно социјално осигурање,

– су корисници слободних зона и имају закључене уговоре са страним лицима која врше набавку добара у Републици Србији од других обвезника ПДВ, а која ће обвезници ПДВ – корисници слободних зона уградити у добра намењена отпремању у иностранство, у смислу да ће им омогућити развој пословних активности који треба да има позитиван утицај и на буџетске приходе по основу директних пореза – пореза на добит правних лица и пореза на доходак грађана, као и доприноса за обавезно социјално осигурање,

2) привредне субјекте који нису обвезници ПДВ, а који ће набављати допунске смеше за исхрану стоке по посебној стопи ПДВ од 10%, у смислу да би смањење пореске стопе ПДВ могло да доведe до смањења цене допунске смеше, што значи да би у том случају набављали допунску смешу по нижој цени;

3) грађане који:

– ће набављати допунске смеше за исхрану стоке по посебној стопи ПДВ од 10%, у смислу да би смањење пореске стопе ПДВ могло да доведe до смањења цене допунске смеше, што значи да би у том случају набављали допунску смешу по нижој цени,

– ће моћи да остваре рефундацију ПДВ за храну и опрему за бебе рођене закључно са 30. јуном 2018. године, у смислу да ће за ову децу бити омогућено остваривање права на рефундацију ПДВ у пуном обиму, имајући у виду да је Законом о финансијској подршци породици са децом („Службени гласник РСˮ, број 113/17), који се примењује од 1. јула 2018. године, прописано да се родитељски додатак увећава за паушал за набавку опреме за дете, као и да се право на родитељски додатак увећан за паушал за набавку опреме за дете односи на децу рођену од почетка примене тог закона, тј. од 1. јула 2018. године;

4) стране пореске обвезнике који врше опорезиви промет добара и услуга у Републици Србији обвезницима ПДВ који за тај промет обрачунавају ПДВ у својству пореских дужника, за који страни порески обвезници немају обавезу евидентирања у систем ПДВ Републике Србије, с обзиром да ће имати право на рефакцију ПДВ по основу набавки покретних ствари и услуга у Републици Србији уз испуњење прописаних услова. Наиме, на тај начин омогућава се неутралан ефекат ПДВ на пословање страних обвезника у Републици Србији.

*2. Какве трошкове ће примена Закона створити грађанима и привреди (нарочито малим и средњим правним лицима)*

Примена овог закона не би требало да створи додатне трошкове грађанима и привреди. Наиме, решења садржана у овом закону усмерена су ка поспешивању привредних активности и омогућавању да се за децу рођену закључно са 30. јуном 2018. године оствари право на рефундацију ПДВ у пуном обиму.

*3. Да ли су позитивне последице доношења Закона такве да оправдавају трошкове које ће он створити*

С обзиром да примена овог закона не би требало да створи додатне трошкове, није потребно посебно образлагати да ли су позитивне последице доношења закона такве да оправдавају трошкове које ће он створити.

Независно од наведеног, како се предложеним решењем које се односи на остваривање права на рефундацију ПДВ за куповину хране и опреме за бебе омогућава да се за децу рођену закључно са 30. јуном 2018. године оствари предметно право у пуном обиму, извесно је да ће враћање новчаних средстава по том основу грађанима који могу остварити то право смањити трошкове за набавку хране и опреме за бебе.

Према постојећем законском решењу, за промет добара која се уносе у слободну зону, превозне и остале услуге повезане са тим уносом и промет добара у слободној зони, који се врши страном лицу које није обвезник ПДВ, постоји обавеза обрачунавања ПДВ. У случају када страно лице нема право на рефакцију ПДВ, обрачунати ПДВ представља трошак страног лица који његово пословање у Републици Србији чини неисплативим. С обзиром да је пословање привредних субјеката у слободним зонама у највећој мери усмерено ка извозним активностима, предложено је прописивање пореског ослобођења за промет добара која се уносе у слободну зону, превозне и друге услуге које су непосредно повезане са тим уносом и промет добара у слободној зони, који се врши страном лицу које има закључен уговор са обвезником ПДВ – корисником слободне зоне да та добра угради у добра намењена отпремању у иностранство. На тај начин смањили би се трошкови пословања тих страних лица у Републици Србији, та страна лица била би мотивисана да закључују уговоре о набавкама са домаћим привредним субјектима – обвезницима ПДВ, што би довело до повећања обима производње и извозних послова домаћих компанија, а што је у непосредној вези са повећањем прихода по основу директних пореза – пореза на добит правних лица, пореза на доходак грађана, као и доприноса за обавезно социјално осигурање.

Предложено решење које се односи на смањење стопе ПДВ за промет и увоз допунске смеше за исхрану стоке могло би да доведе до смањења трошкова набавке допунске смеше код лица која нису обвезници ПДВ, односно који су обвезници ПДВ али немају право да ПДВ обрачунат за увоз и промет допунске смеше одбију као претходни порез. Наиме, евентуално смањење цене допунске смеше директно утиче и на смањење трошкова тих лица.

*4. Да ли се Законом подржава стварање нових привредних субјеката на тржишту и тржишна конкуренција*

Закон може да утиче на стварање нових привредних субјеката на тржишту и на тржишну конкуренцију у области промета добара која се уносе у слободну зону и промета добара у слободној зони, а који се врши страним лицима која са обвезницима ПДВ –корисницима слободних зона имају закључене уговоре да ће та добра уградити у добра намењена отпремању у иностранство.

*5. Да ли су све заинтересоване стране имале прилику да се изјасне о Закону*

Овај закон је у поступку припреме достављен надлежним органима. Поред тога, дана 20. марта 2018. године постављен је на интернет страницу Министарства финансија ([www.mfin.gov.rs](http://www.mfin.gov.rs)) тако да су све заинтересоване стране имале могућност да дају своје сугестије и коментаре.

*6. Које ће се мере током примене Закона предузети да би се остварило оно што се доношењем Закона намерава*

Министарство финансија је надлежно за спровођење овог закона, за његову уједначену примену на територији Републике, као и за давање мишљења у вези његове примене.

У циљу адекватног спровођења овог закона, министар финансија ће благовремено донети подзаконске прописе којима ће се ближе уредити одређена питања. С тим у вези, министар финансија донеће Правилник о изменама и допунама Правилника о начину и поступку остваривања пореских ослобођења са правом на одбитак претходног пореза, Правилник о изменама и допунама Правилника о утврђивању добара и услуга чији се промет опорезује по посебној стопи ПДВ и Правилник о изменама и допунама Правилника о поступку остваривања права на повраћај ПДВ и о начину и поступку рефакције и рефундације ПДВ.

Посебно истичемо, да ће се периодичним публиковањем Билтена службених објашњења и стручних мишљења за примену финансијских прописа, као и на други погодан начин, додатно обезбедити транспарентност, информисаност и доступност информацијама, како би се и на овај начин допринело остваривању циљева постављених доношењем Закона.

ОДРЕДБЕ ЗАКОНА О ПОРЕЗУ НА ДОДАТУ ВРЕДНОСТ

КОЈЕ СЕ МЕЊАЈУ, ОДНОСНО ДОПУЊУЈУ

Члан 16.

Пореска обавеза настаје даном када се најраније изврши једна од следећих радњи:

1) промет добара и услуга;

2) наплата, односно плаћање ако је накнада или део накнаде наплаћен, односно плаћен у новцу пре промета добара и услуга;

2а) издавање рачуна код услуга из члана 5. став 3. тачка 1) овог закона, УКЉУЧУЈУЋИ И УСЛУГЕ НЕПОСРЕДНО ПОВЕЗАНЕ СА ТИМ УСЛУГАМА КОЈЕ ПРУЖА ИСТО ЛИЦЕ;

3) настанак обавезе плаћања царинског дуга, код увоза добара, а ако те обавезе нема, даном у којем би настала обавеза плаћања тог дуга.

Члан 23.

Општа стопа ПДВ за опорезиви промет добара и услуга или увоз добара износи 20%.

По посебној стопи ПДВ од 10% опорезује се промет добара и услуга или увоз добара, и то:

1) хлеба и других пекарских производа, млека и млечних производа, брашна, шећера, јестивог уља од сунцокрета, кукуруза, уљане репице, соје и маслине, јестиве масноће животињског и биљног порекла и меда;

1а) брисана („Службени гласник РС”, број 93/12)

2) свежег, расхлађеног и смрзнутог воћа, поврћа, меса, укључујући и изнутрице и друге кланичне производе, рибе и јаја;

2а) житарица, сунцокрета, соје, шећерне репе и уљане репице;

3) лекова, укључујући и лекове за употребу у ветерини;

4) ортотичких и протетичких средстава, као и медицинских средстава – производа који се хируршки уграђују у организам;

5) материјала за дијализу;

6) ђубрива, средстава за заштиту биља, семена за репродукцију, садног материјала, компоста са мицелијумом, ~~комплетне крмне~~ ПОТПУНЕ И ДОПУНСКЕ смеше за исхрану стоке и живе стоке;

7) уџбеника и наставних средстава;

7а) брисана („Службени гласник РС”, број 108/13)

8) дневних новина;

9) монографских и серијских публикација;

10) огревног дрвета, укључујући брикете, пелет и друга слична добра од дрвне биомасе;

11) услуга смештаја у угоститељским објектима за смештај у складу са законом којим се уређује туризам;

12) услуге које се наплаћују путем улазница за биоскопске и позоришне представе, сајмове, циркусе, забавне паркове, концерте (музичке догађаје), изложбе, спортске догађаје, музеје и галерије, ботаничке баште и зоолошке вртове, ако промет ових услуга није ослобођен ПДВ;

12а) брисана („Службени гласник РС”, број 93/12)

13) природног гаса;

13а) топлотне енергије за потребе грејања;

14) пренос права располагања на стамбеним објектима, економски дељивим целинама у оквиру тих објеката, као и власничким уделима на тим добрима;

15) услуге које претходе испоруци воде за пиће водоводном мрежом, као и воде за пиће, осим флаширане;

16) пречишћавања и одвођења атмосферских и отпадних вода;

17) управљање комуналним отпадом;

18) одржавање чистоће на површинама јавне намене;

19) одржавање јавних зелених површина и приобаља;

20) превоз путника и њиховог пратећег пртљага;

21) управљање гробљима и погребне услуге.

Министар ближе уређује шта се, у смислу овог закона, сматра добрима и услугама из става 2. тач. 1), 2), 2а), 4)–11) и 15)–21) овог члана.

Члан 24.

ПДВ се не плаћа на:

1) превозне и остале услуге, које су повезане са увозом добара, ако је вредност тих услуга садржана у основици из члана 19. став 2. овог закона;

2) промет добара која обвезник или треће лице, по његовом налогу, шаље или отпрема у иностранство;

3) промет добара која инострани прималац или треће лице, по његовом налогу, шаље или отпрема у иностранство;

4) промет добара која инострани прималац отпрема у пртљагу који носи са собом у иностранство, ако:

(1) се добра отпремају пре истека три календарска месеца по испоруци тих добара;

(2) је укупна вредност испоручених добара већа од 150 EUR, у динарској противвредности по средњем курсу Народне банке Србије, укључујући ПДВ;

5) унос добара у слободну зону, превозне и друге услуге корисницима слободних зона које су непосредно повезане са тим уносом и промет добара и услуга у слободној зони, за које би обвезник – корисник слободне зоне имао право на одбитак претходног пореза када би та добра или услуге набављао за потребе обављања делатности ван слободне зоне;

5а) ПРОМЕТ ДОБАРА КОЈА СЕ УНОСЕ У СЛОБОДНУ ЗОНУ, ПРЕВОЗНЕ И ДРУГЕ УСЛУГЕ КОЈЕ СУ НЕПОСРЕДНО ПОВЕЗАНЕ СА ТИМ УНОСОМ И ПРОМЕТ ДОБАРА У СЛОБОДНОЈ ЗОНИ, КОЈИ СЕ ВРШИ СТРАНОМ ЛИЦУ КОЈЕ ИМА ЗАКЉУЧЕН УГОВОР СА ОБВЕЗНИКОМ ПДВ – КОРИСНИКОМ СЛОБОДНЕ ЗОНЕ ДА ТА ДОБРА УГРАДИ У ДОБРА НАМЕЊЕНА ОТПРЕМАЊУ У ИНОСТРАНСТВО;

6) промет добара која су у поступку царинског складиштења;

6а) отпремање добара у слободне царинске продавнице отворене на ваздухопловним пристаништима отвореним за међународни саобраћај на којима је организована пасошка и царинска контрола ради продаје путницима у складу са царинским прописима (у даљем тексту: слободне царинске продавнице), као и на испоруку добара из слободних царинских продавница;

7) услуге радова на покретним добрима набављеним од стране иностраног примаоца услуге у Републици, или која су увезена ради оплемењивања, оправке или уградње, а која после оплемењивања, оправке или уградње, испоручилац услуге, инострани прималац или треће лице, по њиховом налогу, превози или отпрема у иностранство;

8) превозне и остале услуге које су у вези са извозом, транзитом или привременим увозом добара, осим услуга које су ослобођене од ПДВ без права на порески одбитак у складу са овим законом;

9) услуге међународног превоза лица у ваздушном саобраћају, с тим што за нерезидентно ваздухопловно предузеће пореско ослобођење важи само у случају узајамности;

10) испоруке летилица, сервисирање, поправке, одржавање, чартерисање и изнајмљивање летилица, које се претежно користе уз накнаду у међународном ваздушном саобраћају, као и испоруке, изнајмљивање, поправке и одржавање добара намењених опремању тих летилица;

11) промет добара и услуга намењених непосредним потребама летилица из тачке 10) овог става;

12) услуге међународног превоза лица бродовима у речном саобраћају, с тим што за нерезидентно предузеће које врши међународни превоз лица бродовима у речном саобраћају, пореско ослобођење важи само у случају узајамности;

13) испоруке бродова, сервисирање, поправке, одржавање и изнајмљивање бродова, који се претежно користе уз накнаду у међународном речном саобраћају, као и испоруке, изнајмљивање, поправке и одржавање добара намењених опремању тих бродова;

14) промет добара и услуга намењених непосредним потребама бродова из тачке 13) овог става;

15) испоруке злата Народној банци Србије;

16) добра и услуге намењене за:

(1) службене потребе дипломатских и конзуларних представништава;

(2) службене потребе међународних организација, ако је то предвиђено међународним уговором;

(3) личне потребе страног особља дипломатских и конзуларних представништава, укључујући и чланове њихових породица;

(4) личне потребе страног особља међународних организација, укључујући чланове њихових породица, ако је то предвиђено међународним уговором;

16а) промет добара и услуга који се врши у складу са уговорима о донацији закљученим са државном заједницом Србија и Црна Гора, односно Републиком, ако је тим уговором предвиђено да се из добијених новчаних средстава неће плаћати трошкови пореза, у делу који се финансира добијеним новчаним средствима осим ако ратификованим међународним уговором није друкчије предвиђено;

16б) промет добара и услуга који се врши у складу са уговорима о кредиту, односно зајму, закљученим између државне заједнице Србија и Црна Гора, односно Републике и међународне финансијске организације, односно друге државе, као и између треће стране и међународне финансијске организације, односно друге државе у којем се Република Србија појављује као гарант, односно контрагарант, у делу који се финансира добијеним новчаним средствима, ако је тим уговорима предвиђено да се из добијених новчаних средстава неће плаћати трошкови пореза;

16в) промет добара и услуга који се врши на основу међународних уговора, ако је тим уговорима предвиђено пореско ослобођење, осим међународних уговора из тач. 16а) и 16б) овог става;

17) услуге посредовања које се односе на промет добара и услуга из тач. 1)–16) овог става.

Пореско ослобођење из става 1. овог члана примењује се и ако је накнада, односно део накнаде наплаћен пре извршеног промета.

Пореско ослобођење из става 1. тачка 3) овог члана не односи се на промет добара која инострани прималац сам превезе ради опремања или снабдевања спортских чамаца, спортских авиона и осталих превозних средстава за приватне потребе.

Ослобођење из става 1. тачка 16) подтач. (1) и (3) овог члана се остварује под условом реципроцитета, а на основу потврде министарства надлежног за иностране послове.

Иностраним примаоцем добара или услуга, у смислу овог члана, сматра се лице које:

1) је обвезник, а чије је место стварне управе ван Републике;

2) није обвезник, а има пребивалиште или седиште ван Републике.

Начин и поступак остваривања пореског ослобођења из ст. 1–3. овог члана прописује министар.

Члан 53.

Рефакција ПДВ извршиће се страном обвезнику, на његов захтев, за промет покретних добара и пружене услуге у Републици, под условима да:

1) је ПДВ за промет добара и услуга исказан у рачуну, у складу са овим законом, и да је рачун плаћен;

2) је износ ПДВ за који подноси захтев за рефакцију ПДВ већи од 200 ЕУР у динарској противвредности по средњем курсу Народне банке Србије;

3) су испуњени услови под којима би обвезник ПДВ могао остварити право на одбитак претходног пореза за та добра и услуге у складу са овим законом;

~~4) не врши промет добара и услуга у Републици, односно да пружа само услуге превоза добара које су у складу са чланом 24. став 1. тач. 1), 5) и 8) овог закона ослобођене пореза или врши само превоз путника који у складу са чланом 49. став 7. овог закона подлеже појединачном опорезивању превоза.~~

4) НЕ ВРШИ ПРОМЕТ ДОБАРА И УСЛУГА У РЕПУБЛИЦИ, ОСИМ ПРОМЕТА:

(1) УСЛУГА ПРЕВОЗА ДОБАРА КОЈЕ СУ У СКЛАДУ СА ЧЛАНОМ 24. СТАВ 1. ТАЧ. 1), 5) И 8) ОВОГ ЗАКОНА ОСЛОБОЂЕНЕ ПОРЕЗА;

(2) УСЛУГА ПРЕВОЗА ПУТНИКА КОЈИ У СКЛАДУ СА ЧЛАНОМ 49. СТАВ 7. ОВОГ ЗАКОНА ПОДЛЕЖЕ ПОЈЕДИНАЧНОМ ОПОРЕЗИВАЊУ ПРЕВОЗА;

(3) ДОБАРА И УСЛУГА ЗА КОЈИ ОБАВЕЗУ ОБРАЧУНАВАЊА ПДВ ИМА ОБВЕЗНИК ПДВ – ПРИМАЛАЦ ДОБАРА ИЛИ УСЛУГА.

Рефакција ПДВ у случајевима из става 1. овог члана врши се под условом узајамности.

ЧЛАН 5.

Члан 12. Закона о изменама и допунама

Закона о порезу на додату вредност („Службени гласник РСˮ, број 108/16)

Право на рефундацију ПДВ за храну и опрему за бебе ~~које су набављене до дана почетка примене закона којим се уређује финансијска подршка породици са децом, а којим се прописује једнократна исплата новчаних средстава на име куповине опреме за бебе,~~ РОЂЕНЕ ЗАКЉУЧНО СА 30. ЈУНОМ 2018. ГОДИНЕ остварује се у складу са чланом 56б Закона о порезу на додату вредност („Службени гласник РСˮ, бр. 84/04, 86/04-исправка, 61/05, 61/07, 93/12, 108/13, 68/14-др. Закон, 142/14 и 83/15).

ЧЛАН 6.

ОВАЈ ЗАКОН СТУПА НА СНАГУ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕˮ, А ПРИМЕЊИВАЋЕ СЕ ОД 1. ЈУЛА 2018. ГОДИНЕ, ОСИМ ОДРЕДАБА ЧЛАНА 4. ОВОГ ЗАКОНА КОЈЕ ЋЕ СЕ ПРИМЕЊИВАТИ ОД 1. ЈАНУАРА 2019. ГОДИНЕ.